Dôvodová   správa

Všeobecná časť

Podľa zákona č. 218/1949 Zb. o hospodárskom zabezpečení cirkví a náboženských spoločností štátom v znení neskorších predpisov je štát povinný  uhrádzať osobné požitky duchovných (§ 1), náhradu cestovných, sťahovacích a iných výdavkov (§ 4), sociálnych dávok (§ 6), riadnych vecných nákladov spojených s výkonom bohoslužieb a iných náboženských úkonov i s cirkevnou administratívou (§ 8 ods. 1) a v odôvodnených prípadoch osobitnú pomoc pri mimoriadnych vecných nákladoch (§ 8 ods. 2).
Štát poskytuje cirkvám a náboženským spoločnostiam v súčasnosti len finančné prostriedky na platy duchovných a prevádzkových zamestnancov riadiacich orgánov cirkví, na príslušné odvody do poistných fondov za zamestnávateľa a čiastočne na prevádzku ústredí. Nárok na príspevok zo štátneho rozpočtu neuplatňujú z prevažne vieroučných dôvodov tri subjekty, a to Náboženská spoločnosť Jehovovi svedkovia v Slovenskej republike, Kresťanské zbory na Slovensku a Novoapoštolská cirkev v Slovenskej republike.
Plat duchovných cirkví a náboženských spoločností (ďalej len „duchovný“) určuje nariadenie vlády Českej a Slovenskej Federatívnej Republiky č. 578/1990 Zb. o úprave osobných požitkov poskytovaných duchovným cirkví a náboženských spoločností v znení neskorších predpisov. V zmysle príslušných ustanovení patrí duchovnému základný plat podľa stupnice (§ 1 ods. 1), ktorý na ocenenie vysokej kvality výkonu môže príslušná cirkev zvýšiť až o 30 % (§ 1 ods.3). Duchovnému ďalej patrí hodnostný prídavok (§ 2) určený rozpätím v závislosti od skupiny funkcie duchovného vykonávajúceho duchovenskú činnosť (príloha č. 2). Cirkev môže zo svojich vlastných prostriedkov poskytovať duchovným odmeny (§ 3). 
K 31. decembru 2005 bol evidenčný počet duchovných financovaných z prostriedkov štátneho rozpočtu celkovo 3393 osôb. Priemerný evidenčný počet duchovných v roku 2005 bol 3291,72, pričom priemerný plat duchovného bol v roku 12 929 Sk. Prostredníctvom rozpočtovej kapitoly ministerstva kultúry je pre cirkvi a náboženské spoločnosti na rok 2006 vyčlenených celkovo 880 029 tis. Sk. Uvedená suma zahŕňa aj finančné prostriedky pre Slovenskú katolícku charitu (63 mil. Sk) a Evanjelickú diakoniu (5,5 mil. Sk). 
Návrh nariadenia vlády je v súlade s Ústavou Slovenskej republiky a ďalšími všeobecne záväznými právnymi predpismi, medzinárodnými zmluvami, s právom Európskych spoločenstiev a s právom Európskej únie. 
Návrh nariadenia vlády nemá vplyv na zamestnanosť, ani vplyv na životné prostredie. Zvýšenie stupníc platových taríf bude mať dosah na štátny rozpočet.  Finančné krytie zvýšenia platových taríf duchovných od 1. júla 2006 je zabezpečené zákonom č. 655/2005 Z. z. o štátnom rozpočte na rok 2006. 

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Predkladateľ právneho predpisu: Vláda Slovenskej republiky

2.	Názov návrhu právneho predpisu: Nariadenie vlády Slovenskej republiky, ktorým sa mení a dopĺňa nariadenie vlády Českej a Slovenskej Federatívnej Republiky č. 578/1990 Zb. o úprave osobných pôžitkov poskytovaných duchovným cirkví a náboženských spoločností v znení neskorších predpisov

3. 	Problematika návrhu právneho predpisu:
a)	je upravená v práve Európskych spoločenstiev:
- primárne právo: Zmluva o založení Európskeho spoločenstva v platnom znení (čl. 141),
- sekundárne právo: Smernica Rady 75/117/EHS z 10. februára 1975 o aproximácii zákonov členských štátov týkajúcich sa uplatňovania zásady rovnakej odmeny pre mužov a ženy (Ú. v. ES L 45 , 19. februára 1975),
b)	nie je upravená v práve Európskej únie
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.	Záväzky Slovenskej republiky vo vzťahu k Európskym spoločenstvám a Európskej únii:
a)	Slovenská republika si splnila záväzky podľa čl. 53 a 54 Aktu o podmienkach pristúpenia tým, že smernicu Rady 75/117/EHS prebrala do niekoľkých právnych predpisov, najmä do Zákonníka práce a zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.
b)	V rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie.
c)	Slovenská republika prevzala záväzok uskutočniť transpozíciu smerníc v oblasti rovnosti príležitosti pre mužov a ženy k dátumu vstupu do Európskej únie.
d)	V danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.
e)	Smernica Rady 75/117/EHS je v súčasnosti v úplnej zhode prebratá do niekoľkých právnych predpisov, najmä do Zákonníka práce a do zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.

5. 	Stupeň zlučiteľnosti návrhu právneho predpisu s právom Európskych spoločenstiev a s právom Európskej únie: úplný

6. 	Gestor a spolupracujúce rezorty: gestorom smernice Rady 75/117/EHS je Ministerstvo práce, sociálnych vecí a rodiny Slovenskej republiky

Osobitná časť

K článku I

Stupnica základných platov duchovných cirkví a náboženských spoločností stanovená v prílohe č. 1 sa zvyšuje od 1. júla 2006 o 6% a to podľa zaradenia do skupiny a započítateľnej doby vykonávania duchovenskej činnosti. 

K článku II

Účinnosť nariadenia vlády sa stanovuje od 1. júla 2006.